b'\n_START_ARTICLE_\nSygekasse\n_START_SECTION_\nSygekasserne 1933-73\n_START_PARAGRAPH_\nFolkeforsikringsloven af 20. maj 1933, der var en del af K.K. Steinckes socialreform, gjorde det til en pligt at st\xc3\xa5 i sygekasse, og sygeforsikringsloven af 10. juni 1960 bestemte, at der skulle v\xc3\xa6re en og kun en sygekasse i hver kommune. Dermed forsvandt de sidste af fagforeningernes sygekasser. I samme lov stod der ogs\xc3\xa5, at kommunale repr\xc3\xa6sentanter skulle v\xc3\xa6re med i sygekassernes bestyrelse, og deres oprindelige foreningspr\xc3\xa6g blev p\xc3\xa5 den m\xc3\xa5de mere udvisket._NEWLINE_Endelig overtog staten ved lov af 9. juni 1971 al form for sygeforsikring, og fra den 17. marts 1973 blev de sidste sygekasser lukket og erstattet med den offentlige sygesikring. Forts\xc3\xa6ttelseskasserne kunne derimod godt fungere videre som private sygeforsikringer. Det er bl.a. p\xc3\xa5 den baggrund, at Sygeforsikringen "danmark" blev oprettet.'